Ana Bernal Triviño

Ana Isabel Bernal Triviño (Málaga, 1980ko irailaren 14a), Ana Bernal Triviño izenez ezaguna,  espainiar kazetari eta ikertzailea da, Kazetaritzan doktorea eta Kataluniako Unibertsitate Irekiko (UOC) irakaslea. Bere ikerketa-arloak honako hauek dira: ingurune digitalak eta teknologiak, sare sozialak, gazteei zuzendutako kazetaritza-informazioa, genero-ikuspegiaren zeharkakotasuna, emakumeen eskubideak eta genero-indarkeria.Emakumeen eskubideen defentsan genero-indarkeria kasuetan parte hartzeagatik eta Juana Rivasen eta Rocío Carrascoren kasu mediatikoetan esku hartzeagatik da ezaguna. Besteak beste, Kataluniako Giza Eskubideen Institutuaren (IDHC) Komunikabideen Aipamen Berezia, La Buena Prensa Saria eta Emilio Castelar Saria jaso ditu, askatasunen eta aurrerabideen defentsan.

 Ibilbidea 
Kazetaritzan lizentziatu zen MalagakoUnibertsitatean (UMA) 2002an, eta doktoretza ere lortu zuen 2009an, cum laude kalifikazioaz, gazteen kazetaritza-informazioaren diseinuari buruz. Hurrengo urtean, 2010ean, Artearen Historiako Master bat egin zuen unibertsitate berean, eta Pablo Picassoren irudiak prentsa frankistan izan zuen tratamenduari buruzko ikerketa bat egin zuen.Esparru akademikoari lotuta jarraitu zuen, hainbat ikerketa-taldetan ikertzaile gisa, eta Interneten sare sozialen erabileran eta telefono mugikorren bidez garatutako kazetaritzan zentratu zen, giza eskubideen defentsarako tresna gisa.

Karrera amaitu zuenean, Vocento taldeko Sur Digital medioan hasi zen lanean, eta talde horrekin batera Andaluziako Kazetaritza Saria lortu zuen, Pablo Picassoren lanari eskainitako webgune batekin.Gero, Canal Málagara pasatu zen, Vocento taldekoa hura ere, 2008an enpresa itxi zuten arte. Ikasle zela, Público egunkari digitalean genero-ikuspegia zuen artikulu bat idatzi zuen, 'Ser mujer universitaria' izenekoa. Andaluces Diario eta eldiario.es egunkarietan egon zen bitartean, Federico García Lorca poetari zuzendutako eskutitz batzuk idatzi zituen.

Bere lanak, horietako asko emakumeen eskubideen defentsan oinarritutakoak, USA Today edo The Washington Post bezalako nazioarteko hedabideetan eta Público edo El Periódico de Catalunya bezalako nazionaletan argitaratu ditu. 2018ko irailaz geroztik, La mañana de La 1 saioan kolaboratzen du tertualiana, Radio Televisión Españolan (RTVE).

 Aintzatespenak 

 2017ko azaroan, Bernalek komunikabideen tratamenduari buruzko txosten bat azaldu zuen Diputatuen Kongresuan, "Juana Rivasen kasuan" (bikotekide ohiaren ustezko tratu txarrengatik kautelazko neurriak eskatu arren seme-alaben zaintza galdu zuen emakumea).Esku-hartze hori, giza eskubideen alde eta emakumearen eskubideen alde egindako ibilbidearekin batera, 2018ko apirilean aitortu zuen Kataluniako Giza Eskubideen Institutuak (IDHC) Hedabideen Aipamen Bereziarekin: "borroka feministaren eta genero desberdintasun larrien salaketaren egungo panorama mediatikoan ahots nabarmenetako bat".

 2018an, Bernalek La Buena Prensa saria jaso zuen, Rosa Maria Calaf kazetariari Públicon  egindako elkarrizketarengatik. Eta, urte berean, Kataluniako Emakume Kazetarien Elkarteak 2018ko Komunikazio ez-sexistako Jardunbide Egokien Saria eman zion, beste hainbat kazetarirekin batera: Ana Pastor, Rosa Maria Calaf eta Rosa Maria Mateo, besteak beste.

 2020ko uztailean, Espainiako Progresisten Elkarteak Emilio Castelar Saria eman zion, askatasunen eta aurrerabideen defentsan, hamargarren edizioan.Urte bereko azaroan, Berdintasun Ministerioak saritu zuen, Emakumeen Aurkako Indarkeria Desagerrarazteko Nazioarteko Eguna zela eta, Cristina Fallarás kazetariarekin batera, emakumeen aurkako indarkeria desagerrarazteko komunikazioan egindako lanagatik.

 Lanak 

 2009 – Komunikabide berriak eta gazteak. (" Los nuevos medios de comunicación y los jóvenes") ISBN 978-84-936915-3-0.
 2009 – Gazteek Interneteko kazetaritza-informazioa diseinatzeko dituzten lehentasunak. ("Preferencias del diseño de la información periodística en Internet por parte de los jóvenes"). Unibertsitatea. Argitalpenen eta Truke Zientifikoaren Zerbitzua. ISBN 978-84-9747-550-1.
 2015 – Kazetarientzako tresna digitalak. ("Herramientas Digitales para periodistas"). UOC argitaletxea, Bartzelona. ISBN 9788490644935.
 2015 – Tutankamon, faraoi umea. (" Tutankamón, el faraón niño"). El Rompecabezas argitaletxea. ISBN 978-84-15016-46-5.
 2016 – Miguel Ángel, artista jainkotiarra. ("Miguel Ángel, el artista divino").  El Rompecabezas argitaletxea. ISBN 978-84-15016-51-9.
 2017 – Dena zuzenean doa bihotzera. ("Todo va directo al corazón"). ISBN 9788461779932.
 2018 – Komunikazio feminista baterantz. Nola informatu indarkeria matxistari buruz. (" Hacia una comunicación feminista. Cómo informar e informarse sobre violencia machista"). UOC argitaletxea, Bartzelona. ISBN 9788491804871.
 2019 – Ez manipulatu feminismoa. Bulo matxisten aurkako defentsa bat. (" No manipuléis el feminismo. Una defensa contra los bulos machistas").  Planeta argitaletxea. ISBN: 4467057034.

 Erreferentziak 

 Kanpo estekak 
 Ana Bernal Triviñoren paperak Academia.edu.
 Ana Bernal Triviñoren artikuluak Jendaurrean.
 Ana Bernal Triviñoren artikuluak eldiario.es.
 Ana Bernal Triviñoren artikuluak  artxibatua . El Periodico de Catalunya egunkarian.
 Ana Bernal Triviñoren artikuluak  artxibatua . El HuffPost egunkarian.
 "La revolución de todas" Ana Bernal Triviñok koordinatutako 2018ko martxoaren 8ko Ikus-entzuleen saio berezia.
 Diputatuen Kongresuan "Juana Rivasen kasuan" hedabideek duten tratamenduari buruzko txostena aurkeztea (YouTubeko bideoa).

Kategoria:Malagarrak
Kategoria:Espainiako feministak
Kategoria:Emakume ikertzaileak
Kategoria:Emakume kazetariak
Kategoria:Espainiako kazetariak